# **DIRECȚIA PATRIMONIU**

**DIRECȚIA JURIDICA, RESURSE UMANE, ACHIZIȚII PUBLICE**

**NR. 73578/01.08.2024**

**R A P O R T**

cu privire la Proiectul de hotărâre privind însușirea documentaţiei tehnice cadastrale de înscriere în sistemul integrat de cadastru și carte funciară a unei părți din imobilul cu destinația de ”Sediu administrativ, spații verzi (sere) și bază de producție” situat în municipiul Bistrița, strada Dr. Victor Babeș nr.39,

proprietate a Municipiului Bistrița, domeniul public

Raportat la prevederile legale aplicabile proprietății publice a unităților administrativ-teritoriale, Primăria municipiului Bistrița prin prin persoanele fizice autorizate în domeniul cadastrului din cadrul instituției efectuează identificarea, măsurarea și înscrierea în sistemul integrat de cadastru și carte funciară a bunurilor imobile, proprietate publică a Municipiului Bistrița, care nu sunt înscrise în cartea funciară, conform documentelor care fac dovada proprietății.

S-a procedat astfel la identificarea imobilului cu destinația de ”Sediu administrativ, spații verzi și bază de producție” situat în municipiul Bistrița, strada Dr. Victor Babeș nr.39, proprietate a Municipiului Bistrița, domeniul public, aflat în administrarea Direcției de Infrastructură și Servicii Bistrița.

Conform Regulamentului de organizare și funcționare aprobat prin Hotărârea Consiliului local al municipiului Bistrița nr.95/11.05.2023, Direcția de Infrastructură și Servicii Bistrița este un serviciu public de interes local, cu personalitate juridică, care are în administrare bunuri mobile și imobile care aparțin domeniului public sau privat al Municipiului Bistrița și/sau bunuri proprii, având ca obiect de activitate desfășurarea actiunilor și activităților edilitar-gospodărești prin care se asigură administrarea, gestionarea și explotarea bunurilor din domeniul public și privat al municipiului.

În sediul administrativ din str. Victor Babeș direcția derulează activități în domeniul amenajării zonelor de spații verzi publice, a parcurilor și grădinilor publice, prin plantări de arbori și arbuști, realizarea plantațiilor floricole pe scuaruri, peluze și aliniamente stradale, inclusiv producerea plantelor și întreținerea acestora, etc.

Conform documentelor, imobilul se află în administrarea instituției, respectiv a fostei Direcții de Servicii Publice, încă din anul 1969, fiind înscris în Inventarul bunurilor care aparțin domeniului public al municipiului Bistrița, atestat prin H.G.R. nr.905/2002, actualizat prin H.G.R. nr.527/2010, la CAP.V. – subcap. A. ”Consiliul local și Primăria„ poziția nr.9, cu construcții și o suprafață de 15.455,34 mp teren.

În urma măsurătorii efectuate în teren și stabilirii limitelor întregului amplasament al sediului administrativ, s-a constatat că acesta are o suprafață mai mare decât în act, fiind este despărțit de un canal. Au fost întocmite două documentații cadastrale, din care una a fost deja depusă la Oficiul de Cadastru și Publicitate Imobiliară Bistrița-Năsăud, fiind eliberat extrasul de carte funciară nr.95547 Bistrița, cuprinzând o suprafață de 15.261 mp teren și 4 construcții cu destinația de sediu administrativ și sere, suprafața rămasă în act fiind insuficientă și pentru înscrierea celeilalte părți din imobil situată peste canal.

Astfel, documentația tehnică ce face obiectul prezentului proiect cuprinde cealaltă parte din imobil, o suprafață de 4.657 mp și trei construcții, respectiv atelier + magazii și două clădiri de centrală termică, fiind identificate pe teren și trei sere, care au fost achiziționate de direcția de specialitate în anii 2007-2008 și pentru care nu au fost identificate documente de proveniență.

Conform documentației tehnice, urmare suprapunerilor cu harta topografică s-a constatat faptul că acestea se identifică peste nr. top.3138/1/1/b/2 provenit din CF vechi nr.952, actual CF nr.91942 Bistrița, proprietar Statul Român cu drept de administrare Consiliul Popular al municipiului Bistrița.

În conformitate cu prevederile art.87 alin.(5) din Codul administrativ aprobat prin Ordonanța de urgență a Guvernului nr.57/2019, cu modificările și completările ulterioare, *”Autorităţile administraţiei publice locale administrează sau, după caz, dispun de resursele financiare, precum şi de bunurile proprietate publică sau privată ale unităţilor administrativ-teritoriale, în conformitate cu principiul autonomiei locale.”*

Art.286 alin.(4) din același act normativ stipulează *”Domeniul public al comunei, al orașului sau al municipiului este alcătuit din bunurile prevăzute în Anexa nr.4, precum și din alte bunuri de uz sau de interes public local, declarate ca atare prin hotărâre a consiliului local, dacă nu sunt declarate prin lege ca fiind bunuri de uz sau de interes public național sau județean”,* la pct.5 din Anexa nr.4 fiind menționate *”terenurile și clădirile în care își desfășoară activitatea consiliul local și primăria, precum și instituțiile publice de interes local”* ca bunuri de uz și interes public local.

Mai mult, art.129 alin.1 din Codul Administrativ, aprobat prin Ordonanța de urgență a Guvernului României nr.57/2019 prevede: *”Consiliul local are iniţiativă şi hotărăşte, în condiţiile legii, în toate problemele de interes local, cu excepţia celor care sunt date prin lege în competenţa altor autorităţi ale administraţiei publice locale sau centrale”,* având printre atribuții și administrarea domeniului public și privat al unității administrativ-teritoriale și asigurarea cadrului necesar pentru furnizarea serviciilor publice de interes local.

Astfel, în conformitate cu prevederile mai sus menționate, pentru imobilele a căror apartenență la domeniul public sau privat al statului sau al unităților administrativ-teritoriale este stabilită prin acte normative, înscrierea în evidențele de carte funciară se efectuează în baza actelor emise de autorități, respectiv în baza hotărârii consiliului local prin care se atestă apartenența bunurilor la domeniul public sau privat al unităţii administrativ-teritoriale și care conține elementele de identificare reieșite din măsurători, forma, dimensiunile și vecinătățile, conform prevederilor legale și realității din teren.

Precizăm că imobilul nu face obiectul unor cereri de reconstituire a dreptului de proprietate privată sau de restituire, depuse în temeiul actelor normative cu caracter special privind fondul funciar, respectiv cele care reglementează regimul juridic al imobilelor preluate în mod abuziv de Statul Român în perioada 6 martie 1945 - 22 decembrie 1989 și nu face obiectul vreunui litigiu.

După finalizarea formalităților de publicitate și carte funciară, elementele de identificare ale întregului imobil vor fi actualizate în Inventarul bunurilor care aparțin domeniului privat al municipiului Bistrița, conform procedurii prevăzute de Ordonanța de urgență a Guvernului României nr.57/2019 privind Codul administrativ, cu modificările şi completările ulterioare.

În temeiul prevederilor Codului Administrativ, ale Noului Cod Civil și ale Legii cadastrului şi publicităţii imobiliare nr.7/1996, republicată, cu modificările şi completările ulterioare, considerăm că sunt îndeplinite condițiile legale pentru ca Proiectul de hotărâre privind însușirea documentaţiei tehnice cadastrale de înscriere în sistemul integrat de cadastru și carte funciară a unei părți din imobilul cu destinația de ”Sediu administrativ, spații verzi și bază de producție” situat în municipiul Bistrița, strada Dr. Victor Babeș nr.39, proprietate a Municipiului Bistrița, domeniul public, în forma prezentată de iniţiator, să fie supus analizei și dezbaterii Consiliului local al municipiului Bistrița.

**DIRECTOR EXECUTIV, DIRECTOR EXECUTIV,**

**Vasile MARINA Luciana Maria HRISCU**

**SEF SERVICIU,**

**Alina IONESCU**

A.I./2ex.